Skieters brand los op gesinDrie mense het Donderdagaand in ‘n koeëlreën gesterf. (Argieffoto: pixabay) Die polisie in die Oos-Kaap is op soek na twee verdagtes wat Donderdagaand op ’n gesin in die Ekuphumleni-plakkerskamp losgebrand en drie mense doodgeskiet het. Brig. Tembinkosi Kinana, woordvoerder van die polisie, sê ’n voorlopige ondersoek dui daarop dat die verdagtes die niksvermoedende gesin se huis binnegestorm en lukraak begin skiet het. Drie lede van die gesin, almal tussen 22 en 27 jaar oud, het in die koeëlreën gesterf. Drie ander lede van die gesin, onder wie ’n driejarige seuntjie, is in die voorval ernstig beseer en na ’n nabygeleë hospitaal gehaas. “Die beseerdes is tans in ’n kritieke toestand,” sê Kinana. Hy sê voorts hoewel die motief vir die skietaanval in dié stadium onduidelik is, ondersoek die polisie drie moordsake en drie sake van poging tot moord. “Niemand is nog in verband met die voorval in hegtenis geneem nie. Lt.genl. Liziwe Ntshinga, provinsiale polisiekommissaris in die Oos-Kaap, het ŉ 72-uur-aktiveringsplan in werking gestel met die oog op die inhegtenisneming van die verdagtes. “Die skuldiges moet vinnig opgespoor word. ’n Kultuur van mense wat ander vermoor kan nie geduld word nie. Die skuldige partye moet verantwoordelik gehou word en aan die pen ry.”